Frostgrader og sne bliver hen over natten vendt til plusgrader og chancer for sol over Nordjylland torsdag.

Knap var Kong Vinter landet i det spæde forår og havde bredt sin hvide kappe ud over Nordjylland igen, før han igen bliver fordrevet af væsentligt varmere temperaturer. Det skriver TV2 Vejret. Den koldeste marts-morgen i fire år, som flere steder i det nordjyske, især i Himmerland, fik temperaturen ned på fem-seks minusgrader, bliver nu afløst af en forårsdag torsdag. Faktisk kan temperaturen svinge helt op til 15 grader, hvor forskellen er størst - således bliver det i Himmerland cirka otte plusgrader i løbet af torsdag. Varmen kommer på bagsiden af den kuldefront, der onsdag har budt på isnende kulde og et nyt lag sne. Derfor vender vejret så hurtigt, at sne bliver til  regn blandet med chancer for sol, som kun bliver bedre fredag.